b'\n_START_ARTICLE_\nHindustani\n_START_PARAGRAPH_\nHindustani (/ h\xc9\xaandust\xc9\x91\xcb\x90ni\xcb\x90 /;\xe0\xa4\xb9\xe0\xa4\xbf\xe0\xa4\xa8\xe0\xa5\x8d\xe0\xa4\xa6\xe0\xa5\x81\xe0\xa4\xb8\xe0\xa5\x8d\xe0\xa4\xa4\xe0\xa4\xbe\xe0\xa4\xa8\xe0\xa5\x80, \xdb\x81\xd9\x86\xd8\xaf\xd9\x88\xd8\xb3\xd8\xaa\xd8\xa7\xd9\x86\xdb\x8c), ogs\xc3\xa5 kendt som hindi-urdu, er en ben\xc3\xa6vnelse som anvendes af sprogforskere til at beskrive en r\xc3\xa6kke n\xc3\xa6rtbesl\xc3\xa6gtede sprog i den nordlige, centrale og nordvestlige del af det indiske subkontinent. To skriftlige standardiseringer indg\xc3\xa5r i dette sprogomr\xc3\xa5de, nemlig urdu og hindi, men ogs\xc3\xa5 en r\xc3\xa6kke dialekter uden skriftlige traditioner. De to standardiseringer har en n\xc3\xa6sten identisk grammatik, og har ogs\xc3\xa5 det grundl\xc3\xa6ggende ordforr\xc3\xa5d til f\xc3\xa6lles. F\xc3\xb8r delingen af Britisk Indien i 1947 blev ordene hindustani og urdu brugt i fl\xc3\xa6ng.\n_START_SECTION_\nBetydninger af ordet\n_START_PARAGRAPH_\nOprindelig blev begrebet hindustani (fra Induslandet) brugt af de tyrkiske og persiske moguler, som erobrede Indien om khariboli, som var dialekten, der brugtes i Delhi om omegnen. Dette sprog modtog som f\xc3\xb8lge af de fremmede, islamiske erobrere store m\xc3\xa6ngder ord fra persisk, arabisk og tyrkisk. Eftersom stormogulerne erobrede store dele af Indien, blev dette sprog taget i brug som handels- og kommunikationssprog i hele Nord-Indien. I fire \xc3\xa5rhundreder fungerede dette sprog som lingua franca, og indeholdt store variationer alt efter hvilke lokalsprog det kom i kontakt med. Sproget blev ogs\xc3\xa5 anvendt som litteratursprog ved mogulhoffet, hvor det blev brugt sammen med persisk. Efterf\xc3\xb8lgende blev det kaldt urdu(zab\xc4\x81n-e Urdu \xd8\xb2\xd8\xa8\xd8\xa7\xd9\x86 \xd8\xa7\xd8\xb1\xd8\xaf\xd9\x88, \xe0\xa4\x9c\xe0\xa4\xbc\xe0\xa4\xac\xe0\xa4\xbe\xe0\xa4\xa8-\xe0\xa4\x8f ), lejrsproget p\xc3\xa5 persisk, afledet af det tyrkiske Ord\xc5\xab - leir). _NEWLINE_Da briterne overtog kontrollen over de nordindiske sletter i 1800-tallet, brugte de begreberne hindustani og urdu om hinanden og sproet blev indf\xc3\xb8rt som administrationssprog ved siden af engelsk. Dermed var grundlaget lagt for hindi og urdu som officielle sprog i Indien og Pakistan. _NEWLINE_Da Indien blev delt i 1947 tog de to nye stater hindustani i brug som officielt sprog. Pakistan brugte perso-arabisk skrift, mens India brugte devanagari-alfabetet som stammer fra sanskrit. Ordet urdu bruges dermed ikke l\xc3\xa6ngere som synonym for hindustani. _NEWLINE_Ordet hindustani har dermed en sammensat historie, og betyder forskellige ting for forskellige mennesker. Hindustani er for eksempel en betegnelse for det bevidst neutrale sprog som bruges i Bollywood-film. Ved at bruge et neutralt sprog, kan Bollywood-film s\xc3\xa6lges b\xc3\xa5de i Indien og Pakistan.\n_START_SECTION_\nUrdu\n_START_PARAGRAPH_\nUrdu er natioonalsproget i Pakistan og ogs\xc3\xa5 et officielt regionsprog i Indien. I staterne Andhra Pradesh, Uttar Pradesh, Jammu og Kashmir og i Delhi er urdu et af de officielle sprog. Ordet kommer fra zab\xc4\x81n-e Urdu-e mo\'alla, som betyder lejssproget. Ordet urdu har dermed samme oprindelse som vort ord horde, og hentyder til de tyrkisktalende forf\xc3\xa6dre til stormogulerne. Som standardiseret skriftsprog udviklede urdu sig ved mogulernes hof i byer som Delhi, Agra, Lahore og Lucknow. _NEWLINE_Urdu skrives med en tilpasning af det arabiske alfabet, kaldet Nasta\'liq\n_START_SECTION_\nBasarhindustani\n_START_PARAGRAPH_\nOrdet kan ogs\xc3\xa5 bruges om dagligsproget eller gadesproget, i mods\xc3\xa6tning til de mere "raffinerede" skriftformer hindi og urdu. Den amerikansk-engelske ordbog Webster kalder dermed hindustani the principal dialect of Hindi/Urdu, used as a trade language throughout north India and Pakistan.\n_START_SECTION_\nS\xc3\xb8stersprog\n_START_PARAGRAPH_\nTalt urdu og hindi kan anses som dialekter af et f\xc3\xa6lles sprog, hindustani. Forskellene er imidlertid langt st\xc3\xb8rre i litter\xc3\xa6r hindi og urdu. Hindi henter sine kulturord fra de gamle sprog sanskrit og prakrit, mens urdu henter sine kulturord fra persisk og arabisk. De fleste forholdsord, udsagnsord, propositioner, osv. er de samme i begge sprog. _NEWLINE_Talt, folkelig hindustani er imidlertid st\xc3\xa6rkt udbredt i store omr\xc3\xa5der i Indien som kommunikationssprog, lingua franca. _NEWLINE_Hvis man l\xc3\xa6gger hindi og urdu sammen, er det verdens tredje st\xc3\xb8rste sprog efter mandarinkinesisk og engelsk.\n_START_SECTION_\nOfficiel status\n_START_PARAGRAPH_\nDen indiske grundlov erkl\xc3\xa6rer hindi for officielt sprog i Den indiske union. Hertil kommer, at hindi er officielt sprog i delstaterne Uttar Pradesh, Bihar, Jharkhand, Uttarakhand, Madhya Pradesh, Rajasthan, Chhattisgarh, Himachal Pradesh, Haryana og Delhi. I nogle af disse delstater er der flere officielle sprog, som regel urdu. Desuden har hindi status som andre officielle sprog i delstater og territorier som Andamanerne og Nikobarerne, Daman og Diu, Gujarat, Maharashtra og Punjab. Hindi undervises i skolerne i alle delstater undtagen Tamil Nadu og Tripura, samt i Karaikal-enklaven i Puducherry._NEWLINE_Urdu, den anden standardisering, er nationalsproget i Pakistan, hvor ogs\xc3\xa5 engelsk er officielt sprog. Selv om flertallet i Pakistan taler punjabi og engelsk anvendes, har urdu alligevel en h\xc3\xb8j status. Urdu er ogs\xc3\xa5 det andet officielle sprog i de indiske delstater Andhra Pradesh, Delhi, Jammu og Kashmir og Uttar Pradesh, samt i Den indiske union. P\xc3\xa5 universiteter i Lucknow, Aligarh og Hyderabad tales og l\xc3\xa6res urdu som et prestigesprog.\n_START_SECTION_\nHindustani udenfor Sydasien\n_START_PARAGRAPH_\nHindustani tales ogs\xc3\xa5 udenfor sit k\xc3\xa6rneomr\xc3\xa5de i Sydasien, og da af udvandrere og deres efterkommere. _NEWLINE_P\xc3\xa5 Fiji er Fijiansk hindustani et af tre officielle sprog. Denne variant er udviklet fra \xc3\xb8stlige dialekter. Dette sprog har udviklet en del s\xc3\xa6rtr\xc3\xa6k, men er stadig helt forst\xc3\xa5elig for indere. N\xc3\xa6sten alle indo-fijianere taler dette sprog, og de udg\xc3\xb8r 38,1% af befolkningen p\xc3\xa5 Fiji. _NEWLINE_I Caribien tales hindustani af en stor gruppe indisk-caribiske grupper i Suriname, Guyana og Trinidad og Tobago. Navnet p\xc3\xa5 sproget her er karibisk hindustani. I Suriname er hindustani det n\xc3\xa6st mest talte sprog. _NEWLINE_Tadj-Uzbeki er en form for hindustani som tales af efterkommere efter indiske udvandrere p\xc3\xa5 gr\xc3\xa6nsen mellem Tadsjikistan og Usbekistan. Denne variant af hindustani er p\xc3\xa5virket af usbekisk, tadsjikisk og russisk. _NEWLINE_Hindustani tales ogs\xc3\xa5 af store immigrantgrupper i Nord-Amerika, Europa, Afrika og Mellem\xc3\xb8sten. I et land som Mauritius er flertallet af befolkningen af indisk oprindelse, men deres mundtlige variant af hindustani, bjojpuri, taber nu terr\xc3\xa6n til fransk-kreolsk.'